擬古二章  其二
作者：程公許
朝代：宋

paragraphs: 霜英濾雲母，月華吐幽魄。
濬房鎖葳蕤，弄杼夜咿軋。
天寒日苦短，篋不貯寸帛。
嬋娟空自妍，襟袖無乃窄。
停機掩孤嚬，欲歌心已咽。
積此萬縷工，織成苧羅白。
蹇修來何時，復關滯塗轍。
女無終不嫁，謹勿昧所擇。
忍寒青瑣窗，熏麝翠羅幙。
粲粲雙明璫，團團雙白璧。
稚齒昔所娛，翫之不能斁。
春風蕩繁囿，觸眼會良匹。
擷芳索幽占，兩美斯有合。
及茲歲未晏，爲君媚芳澤。